Skoolhoofde ontvoer, gedreigArgieffoto Twee skoolhoofde van Mpumalanga en KwaZulu-Natal is ontvoer en met die dood gedreig indien hulle sou terugkeer werk toe, het die City Press Sondag berig. Dit is glo ŉ poging deur die onderwysvakbond Sadtu om die aanstelling van skoolhoofde teen ŉ finansiële gewin te beïnvloed. Kaise Ngcobo, waarnemende skoolhoof van Laerskool Waterloo in Verulam in Durban, is Vrydagoggend deur drie mans by die skoolhek ontvoer. Die skool se beheerliggaam het in ŉ verklaring gesê sy is gewaarsku om nie na haar pos terug te keer nie. Sy het drie weke gelede as skoolhoof begin waarneem. Bajabulile Mtshali, ŉ waarnemende skoolhoof by WCCM Primêre Skool in Ogies, Mpumalanga, het aan die koerant gesê sy is verlede jaar ontvoer. Sy sou glo die volgende dag ŉ onderhoud bywoon vir die skoolhoofpos. Mtshali sê die ontvoerder het haar met ŉ trui vasgebind, bedwelm en in ŉ woud gelos. “Hy het gesê hy is betaal om my dood te maak sodat ek nie die skoolhoof kan word nie,” het sy gesê. Sadtu-beamptes het die man glo R10 000 betaal. “Ek het nie geld gehad nie, so hy het my bankkaart en pinkode en my selfoon geëis,” het sy aan die koerant gesê. Brig. Selvy Mohlala, woordvoerder van die polisie, het bevestig dat ŉ persoon in verband met die saak in hegtenis geneem is en ŉ saak oopgemaak is. “Die dossier het in ŉ stadium verdwyn, maar dit is weer by die streekshof in Witbank ingedien,” het Mohlala gesê. Die City Press het verlede week berig dat pres. Jacob Zuma die aanstelling van ŉ Kommissie van Ondersoek goedgekeur het om bewerings van knoeiery deur Sadtu-lede in verband met posaanstellings te ondersoek. Vakbondlede het glo skoolhoof- en adjunkskoolhoofposte teen meer as R30 000 elk verkoop. Mugwena Maluleke, uitvoerende hoof van Sadtu, het aan die koerant gesê mense doen dit uit hul eie en misbruik die vakbond se naam. -SAPA